রাষ্ট্রপতি দেশে ফিরছেন শনিবার
রাষ্ট্রপতি মো. আবদুল হামিদ উরুগুয়ে এবং লন্ডনে ১১ দিনের সরকারি সফর শেষে শনিবার দেশে ফিরবেন।







শুক্রবার রাষ্ট্রপতির উপ-প্রেস সচিব আবুল কালাম আজাদ জানান, রাষ্ট্রপতি ও তার সফরসঙ্গীদের নিয়ে কাতার এয়ারওয়েজের একটি নিয়মিত বিমান শনিবার বিকাল ৪টা ৪০ মিনিটে হযরত শাহজালাল আন্তর্জাতিক বিমানবন্দরে অবতরণ করবে।




রাষ্ট্রপতি মন্টেভিডিওতে উরুগুয়ের প্রেসিডেন্সিয়াল কমান্ড হস্তান্তর অনুষ্ঠানে অংশ নেয়ার পর ৪ মার্চ লন্ডনে আরও কিছু বেসরকারি অনুষ্ঠানে অংশ নেন।
লন্ডনে বাংলাদেশ হাইকমিশনের প্রেস মিনিস্টার আশেকুন নবী চৌধুরী বলেন, রাষ্ট্রপতি শুক্রবার লন্ডন সময় রাত সাড়ে ৮টার দিকে কাতার এয়ারওয়েজের (কিউআর ২) একটি ফ্লাইটে ঢাকার উদ্দেশে লন্ডনের হিথ্রো আন্তর্জাতিক বিমানবন্দর থেকে রওনা হবেন বলে আশা করা হচ্ছে।
যুক্তরাজ্যে বাংলাদেশের হাইকমিশনার সাইদা মুনা তাসনিম এবং দূতাবাসের ঊর্ধ্বতন কর্মকর্তারা বিমানবন্দরে রাষ্ট্রপতিকে বিদায় জানাবেন।
আবদুল হামিদ এমিরেটস এয়ারলাইন্সের একটি ভিভিআইপি ফ্লাইটে গত ২৬ ফেব্রুয়ারি হযরত শাহজালাল আন্তর্জাতিক বিমানবন্দর ত্যাগ করেছিলেন।  রাষ্ট্রপতির সহধর্মিণী রাশিদা খানম এবং বঙ্গভবনের সংশ্লিষ্ট সচিবরা সফরে তার সঙ্গে রয়েছেন।

রাষ্ট্রপতি মো. আবদুল হামিদ উরুগুয়ে এবং লন্ডনে ১১ দিনের সরকারি সফর শেষে শনিবার দেশে ফিরবেন।